***PÁLYÁZATI FELHÍVÁS***

***a Bursa Hungarica Felsőoktatási Önkormányzati Ösztöndíj elnyerésére***

Bakonycsernye Nagyközség Önkormányzat Képviselőt-testületének döntése értelmében Bakonycsernye Nagyközség Önkormányzata csatlakozott a Bursa Hungarica Felsőoktatási Önkormányzati Ösztöndíjpályázat 2022. évi fordulójához.

A pályázat célja, az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása.

**"A" típusú pályázatra** azok az önkormányzat területén állandó lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapfokozatot, és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőfokú, illetve felsőoktatási szakképzésben folytatják tanulmányaikat.

Az ösztöndíjra pályázhatnak a 2021 szeptemberében felsőoktatási tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2022 őszén már nem áll fenn, úgy a 2022/2023. tanév első félévére eső ösztöndíj már nem kerül folyósításra.

Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2021/2022. tanév második félévére a beiratkozott hallgató aktív hallgatói jogviszonnyal rendelkezzen.

**"B" típusú pályázatra** azok a települési önkormányzat területén állandó lakóhellyel rendelkező, hátrányos szociális helyzetű fiatalok jelentkezhetnek, akik

1. a 2021/2022. tanévben utolsó éves, érettségi előtt álló középiskolások;

vagy

1. felsőfokú végzettséggel nem rendelkező, felsőoktatási intézménybe még felvételt nem nyert, érettségizettek;

akik 2022/2023. tanévtől kezdődően felsőoktatási intézmény keretében teljes idejű   
(nappali munkarend) alapképzésben, osztatlan képzésben vagy felsőoktatási szakképzésben kívánnak részt venni.

A "B" típusú pályázatra jelentkezők közül csak azok részesülhetnek ösztöndíjban, akik a 2022. évi általános felvételi eljárásban először nyernek felvételt felsőoktatási intézménybe és tanulmányaikat a 2022/2023. tanévben ténylegesen megkezdik.

Az ösztöndíj pályázat további feltétele, hogy az egy háztartásban élők egy főre jutó havi jövedelme (*jövedelem meghatározása*) nem haladhatja meg az öregségi nyugdíj mindenkori legkisebb összegének 400%-át (114.000,-Ft).

***Egy háztartásban élők: A pályázó lakóhelye szerinti lakásban életvitelszerűen együtt lakó, ott bejelentett lakóhellyel vagy tartózkodási hellyel rendelkező személyek.***

A képviselő-testület maximum 10 fő támogatásáról határozott. A beérkező pályázatok elbírálásánál a rangsor felállításánál azt a pályázót kell előnyben részesíteni, ahol az egy háztartásban élők egy főre jutó havi jövedelme alacsonyabb.

Nem részesülhet ösztöndíjban az a pályázó, aki:

* a Magyar Honvédség és a rendvédelmi feladatokat ellátó szervek hivatásos és szerződéses állományú hallgatója
* doktori (PhD) képzésben vesz részt
* kizárólag külföldi intézménnyel áll hallgatói jogviszonyban és/vagy vendéghallgatói képzésben vesz részt

**A pályázatok kötelező mellékletei:**

- igazolás a pályázó és a pályázóval egy háztartásban élők – a pályázat benyújtását megelőző

hónap - havi nettó jövedelméről

- A felsőoktatási intézmény által kibocsátott eredeti hallgatói jogviszony-igazolás vagy annak másolata a 2021/2022. tanév első félévéről” A” típusú pályázati kiírás esetén

- A középiskolai intézmény által kibocsátott tanulói jogviszony-igazolás vagy annak másolata a 2021/2022. tanév első félévéről „B” típusú pályázati kiírás esetén

A pályázati űrlap csak a fent meghatározott kötelező mellékletekkel együtt érvényes, valamely melléklet hiányában a pályázat formai hibásnak minősül.

**A pályázat benyújtásának módja és határideje:**

A pályázók az EPER-Bursa ([www.emet.gov.hu](http://www.emet.gov.hu/)) rendszerben kitöltött, véglegesített és onnét kinyomtatott és aláírt pályázati űrlapot a kötelező mellékletekkel csatolva a települési önkormányzathoz nyújthatják be személyesen vagy postai úton. **A pályázat rögzítésének és az önkormányzathoz történő benyújtásának határideje:**

**2021. november 05.**

A pályázatbeadáshoz az EPER-Bursa rendszereben egyszeri pályázói regisztráció szükséges, melynek elérére:

[**https://bursa.emet.hu/paly/palybelep.aspx**](https://bursa.emet.hu/paly/palybelep.aspx)

Azok a pályázók, akik a korábbi pályázati években regisztráltak a rendszerben, már nem regisztrálhatnak újra, ők a meglévő felhasználó név és jelszó birtokában léphetnek be a rendszerbe.

Az önkormányzat a meghozott döntésekről 2021. december 08-ig postai úton értesíti a pályázókat.

**Az ösztöndíj időtartama:**

„A” típusú pályázat: 10 hónap, azaz két egymást követő tanulmányi félév (a 2021/2022. tanév második féléve és a 2022/2023. tanév első féléve);

„B” típusú pályázat: 3x10 hónap, azaz hat egymást követő tanulmányi félév (a 2022/2023. tanév, a 2023/2024. és a 2024/2025. tanév)

**Adatkezelés:**

A pályázók a következő személyi és egyéb adataikat kötelesek a pályázatban megadni:

„A” típusú pályázat: név; anyja születési neve; születési helye és ideje; lakóhelye (lakcímkártyával igazolhatóan) adóazonosító jel; felsőoktatási intézmény; kar; szak/szakpár megnevezése és a felsőfokú képzésre vonatkozó adatok; telefonszám; e-mail cím. A pályázó az intézmény, kar és szak/szakpár teljes nevét a felsőoktatási intézménynél nyilvántartott hivatalos formában köteles megadni.

„B” típusú pályázat: név; anyja születési neve; születési helye és ideje; lakóhelye (lakcímkártyával igazolhatóan); adóazonosító jel; telefonszám, e-mail cím;

A fentieken túlmenően a „B” típusú pályázat esetében a pályázók büntetőjogi felelősségük tudatában kijelentik, hogy a pályázati űrlap benyújtásakor felsőoktatási intézménybe még nem nyertek felvételt.

A pályázók a pályázatuk benyújtásával hozzájárulnak ahhoz, hogy a felsőoktatási intézménybe történő felvételi jelentkezésük eredményéről a felsőoktatási információs rendszer működtetéséért felelős szerv a Támogatáskezelőnek, illetőleg a támogató önkormányzatnak tájékoztatást nyújtson.

A pályázó a pályázata benyújtásával büntetőjogi felelősséget vállal azért, hogy az EPER-Bursa rendszerben rögzített, a pályázati űrlapon és mellékleteiben az általa feltüntetett adatok a valóságnak megfelelnek. Tudomásul veszi, hogy amennyiben a pályázati űrlapon és mellékleteiben nem a valóságnak megfelelő adatokat tünteti fel, úgy a Bursa Hungarica Ösztöndíjrendszerből pályázata kizárható, a megítélt támogatás visszavonható.

A pályázat benyújtásával a pályázó tudomásul veszi, hogy a Támogatáskezelő, az önkormányzatok és a felsőoktatási intézmény a pályázati dokumentációba foglalt személyes adatait az ösztöndíjpályázat lebonyolítása és a támogatásra való jogosultság ellenőrzése céljából az ösztöndíj támogatás életciklusa alatt kezelheti. Az adat kezelésről, az adatkezeléssel kapcsolatos jogairól, az általa igénybe vehető jogorvoslati lehetőségekről részletes tájékoztatás található a Támogatáskezelő honlapján [www.emet.gov.hu](http://www.emet.gov.hu) az adatvédelmi tájékoztatóban.

.  Bakonycsernye Nagyközség Önkormányzata